મુખ્ય ભૂમિકા ભજવનાર પરેશ રાવલ ‘કાનજી’ની ભૂમિકામાં છે. ઈશ્વરમાં ન માનનારો આ માણસ અંતે ઈશ્વરને તો માને છે પરંતુ એક સાવ અલગ અંદાજથી અને દુનિયાને પણ એ અલગ અંદાજ શીખવે છે. ધરતીકંપમાં દુકાન પડી જતાં વીમા કંપની ‘Act of God’ કહીને જ્યારે હાથ ઊંચા કરી દે છે ત્યારે ઈશ્વરને ન માનનારો કાનજી વળતર મેળવવા માટે એ જ ઈશ્વરને કોર્ટમાં ખેંચી જાય છે ! પરંતુ ઈશ્વર છે ક્યાં ? કાનજી કહે છે કે બધા મંદિરોના પૂજારી-મહંતો એના સેલ્સમેનો છે ! એની સાથે એનું રોજેરોજનું ડાયરેક્ટ ડાયલિંગ છે. એના નામે ટેક્સ ભર્યા વગરનો કરોડોનો વેપાર ચાલે છે. ધર્મગુરુઓના કંકુવર્ણ પગલાંને પ્રાઈઝ ટેગ લગાવવામાં આવે છે. મટકી ફોડવામાં પણ ઈનામી યોજાનાઓ જાહેર થાય છે. રોજનું હજારો લિટર દૂધ એ ઈશ્વરને ચડાવવામાં વેડફાય છે અને મંદિરની બહાર ઊભેલા બે દિવસના ભૂખ્યા ભિખારીઓ એને તરસી નજરે જોયા કરે છે. પ્રસાદના લાડુ માટે પણ પૈસા લેવામાં આવે છે. યજ્ઞ-યાગાદિ હવનોમાં અગડં-બગડં મંત્રો બોલવામાં આવે છે જેની કોઈને કશી ખબર નથી પડતી. કહેવાતા શિક્ષિત અને બુદ્ધિજીવી લોકો પણ શનિવારે હનુમાનજીની મંદિરમાં લાઈનોમાં તેલ ચઢાવવા ઊભા રહે છે. જબરજસ્તીથી પરચુરણના સિક્કા મૂર્તિ પર ચોંટાડતા લોકોને તો શું કહેવું ? બાળક શ્વાસ લેવાનું શરૂ કરે ત્યાં તો એની કુંડળીમાં કાલસર્પયોગ છે કે નહિ એ જોવામાં આવે છે. ચમત્કારોમાં રાચતા આ સમાજ માટે તો એટલું જ કહી શકાય કે લોભિયા હોય ત્યાં ધૂતારા ભૂખે ના મરે. કેવળ ભય અને પ્રલોભનોને આધારે આ ધંધો ચાલ્યા કરે છે.